VSC Sklep I Ip 261/2020
Datum: 2020-09-30T02:00:00.000+02:00
ecli: ECLI:SI:VSCE:2020:I.IP.261.2020
sodisce: Višje sodišče v Celju
oddelek: Civilni oddelek
institut: rok za vložitev ugovora zoper sklep o izvršbi - prepozen ugovor - prekluzivnost roka
jedro: Pritožbeno ni sporno, prav tako pa tak zaključek potrjujejo podatki spisa, da je dolžnik ugovor vložil po preteku 8 dnevnega roka za redni ugovor zoper sklep o izvršbi. Pritožba ne zatrjuje, da bi ugovor temeljil na dejstvu, ki se nanaša na samo terjatev, dejstvo pa je nastopilo po izdaji sklepa o izvršbi, niti to ne izhaja smiselno iz navedb v pravnem sredstvu, saj dolžnik upnikovo terjatev izpodbija z dejstvi, ki so nastopila pred izdajo sklepa o izvršbi. Ker je dolžnik redni ugovor zoper sklep o izvršbi vložil po preteku 8 dnevnega roka, ga je glede na tretji odstavek 9. člena ZIZ vložil prepozno, zato ga je sodišče prve stopnje pravilno zavrglo.
zveza: ZIZ člen 9, 9/3, 53, 58, 58/4.

## Jedro

Pritožbeno ni sporno, prav tako pa tak zaključek potrjujejo podatki spisa, da je dolžnik ugovor vložil po preteku 8 dnevnega roka za redni ugovor zoper sklep o izvršbi. Pritožba ne zatrjuje, da bi ugovor temeljil na dejstvu, ki se nanaša na samo terjatev, dejstvo pa je nastopilo po izdaji sklepa o izvršbi, niti to ne izhaja smiselno iz navedb v pravnem sredstvu, saj dolžnik upnikovo terjatev izpodbija z dejstvi, ki so nastopila pred izdajo sklepa o izvršbi. Ker je dolžnik redni ugovor zoper sklep o izvršbi vložil po preteku 8 dnevnega roka, ga je glede na tretji odstavek 9. člena ZIZ vložil prepozno, zato ga je sodišče prve stopnje pravilno zavrglo.

## Izrek

I. Pritožba se zavrne in se potrdi izpodbijani sklep sodišča prve stopnje.

II. Upnik sam krije svoje stroške odgovora na pritožbo.

## Obrazložitev

1. Sodišče prve stopnje je z v uvodu navedenim sklepom ugovor zavrglo.

2. Zoper navedeno odločitev sodišča prve stopnje se je dolžnik pravočasno pritožil brez izrecne navedbe pritožbenih razlogov po prvem odstavku 338. člena v zvezi s 366. členom Zakona o pravdnem postopku (ZPP), vse v zvezi s 15. členom Zakona o izvršbi in zavarovanju (ZIZ). Pojasnjuje, da ni povzročil nobene škode na cestišču ter da ima stroje zavarovane. Upnika prosi, naj se obrne na zavarovalnico v kolikor meni, da je dolžnik povzročil kakšno škodo.

3. V odgovoru na pritožbo upnik nasprotuje pritožbenim trditvam in predlaga njeno zavrženje. Priglaša stroške vloženega odgovora.

4. Pritožba ni utemeljena.

5. Izpodbijana odločitev temelji na ugotovitvi sodišča prve stopnje, da je dolžnik ugovor zoper sklep o izvršbi vložil dne 17. 6. 2020, kar je po preteku 8 dnevnega roka.

6. Pritožbeno ni sporno, prav tako pa tak zaključek potrjujejo podatki spisa, da je dolžnik ugovor vložil po preteku 8 dnevnega roka za redni ugovor zoper sklep o izvršbi. Pritožba ne zatrjuje, da bi ugovor temeljil na dejstvu, ki se nanaša na samo terjatev, dejstvo pa je nastopilo po izdaji sklepa o izvršbi, niti to ne izhaja smiselno iz navedb v pravnem sredstvu, saj dolžnik upnikovo terjatev izpodbija z dejstvi, ki so nastopila pred izdajo sklepa o izvršbi.

7. Ker je dolžnik redni ugovor zoper sklep o izvršbi vložil po preteku 8 dnevnega roka, ga je glede na tretji odstavek 9. člena ZIZ vložil prepozno, zato ga je sodišče prve stopnje pravilno zavrglo (četrti odstavek 58. člena ZIZ). Ob tem pa se kot pravno nerelevantne izkažejo trditve o zavarovanju odgovornosti za škodo, saj pritožba zaključka o nepravočasnem ugovoru s temi trditvami ne more izpodbiti. Pritožbeno sodišče zato skladno z določbo prvega odstavka 360. člena v zvezi s 366. členom ZPP, vse v zvezi s 15. členom ZIZ, na te pritožbene trditve ni odgovarjalo.

8. Glede na vse navedeno in upoštevajoč, da v postopku na prvi stopnji ni prišlo do kršitev, na katere pritožbeno sodišče pazi po uradni dolžnosti (drugi odstavek 350. člena ZPP v zvezi s 366. členom ZPP, vse v zvezi s 15. členom ZIZ), je pritožbeno sodišče pritožbo zavrnilo kot neutemeljeno in potrdilo sklep sodišča prve stopnje (2. točka 365. člena ZPP v zvezi s 15. členom ZIZ).

9. Ker odgovor na pritožbo ni v ničemer pripomogel k odločitvi o pritožbi, stroški, nastali v zvezi z njim, za predmetno izvršbo niso bili potrebni, zato jih krije upnik sam (peti odstavek 38. člena ZIZ).